KIRJALLINEN KYSYMYS P-3288/02

esittäjä(t): Roberto Bigliardo (UEN) komissiolle

(13. marraskuuta 2002)

Aihe: Tifatini-vuorten ympäristön tilan huononeminen ja ympäristötuhot

Saman esittäjän aikaisemmassa kirjallisessa kysymyksessä P-0154/02(1), joka koski Casertan kaupunkia ympäröivien Tifatini-vuorten ympäristön erityisen huonoa tilaa, komissiolta kysyttiin, mitkä toimet ovat mahdollisia tämän sääntelemättömän hyväksikäytön kohteeksi joutuneen alueen pelastamiseksi. Komissio vastasi, että se arvioi parhaillaan Tifatini-vuorten aluetta sen mahdolliseksi liittämiseksi ympäristönsuojeluhankkeeseen, jonka koodi on IT80010016. Alueen tilan vuoksi se voitaisiin julistaa suojeltavaksi heti, kun se on liitetty ohjelmaan, ja siihen sovellettaisiin myös yhteisön direktiivin 92/43/ETY(2) velvoitetta, jonka mukaan on pidättäydyttävä kaikista toimista, jotka saattavat huonontaa kyseisen alueen tilaa.

Todellisuudessa Vanvitellian palatsia ympäröivät kukkulat on täysin tuhottu. Tällä hetkellä Casertan kaupungin ympäristössä on 8 aktiivista ja 12 hylättyä kaivosta, mutta todellisuudessa monia hylätyistä kaivoksista pidetään salaa toiminnassa. Kaivosten paljaan pinta-alan arvioitiin muutama vuosi sitten olevan yli 1 000 neliömetriä. Toisessa raportissa tuhojen arvioitiin olevan arvoltaan 7 000 miljardia entistä liiraa. Tällä hetkellä alueen luonnollinen geomorfologia on täysin muuttunut. Euroopasta ei löydy toista aluetta, jonka kaivostoiminnasta aiheutuneita tuhoja voitaisiin verrata Casertan alueeseen.

Mihin valvonta- ja muihin toimiin komissio aikoo ryhtyä alueen viranomaisia vastaan yhteisön direktiivin 92/43/ETY säännösten täyttämättä jättämisen perusteella?

(1) EYVL C 205 E, 29.8.2002, s. 83.

(2) EYVL L 206, 22.7.1992, s. 7.

Margot Wallströmin komission puolesta antama vastaus

(17. joulukuuta 2002)

Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY 6 artiklassa säädetään yhteisön tärkeänä pitämien alueiden suojelusta. Nämä alueet nimetään direktiivissä säädetyn menettelyn mukaisesti erityisten suojelutoimien alueiksi. Nämä velvoitteet sitovat kaikkia jäsenvaltioiden kansallisia, alueellisia ja paikallisia viranomaisia. Direktiivin 6 artiklan 3 kohdassa säädetään erityisesti, että kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi joko erikseen tai yhdessä muiden suunnitelmien tai hankkeiden kanssa, on arvioitava asianmukaisesti sen kannalta, miten ne vaikuttavat alueen suojelutavoitteisiin.

Edellä mainittua säännöstä sovelletaan direktiivin 92/43/ETY mukaisiin yhteisön tärkeinä pitämiin alueisiin ja erityisten suojelutoimien alueisiin. Vaikka se ei olekaan nykyään täysin sitova direktiivin 92/43/ETY mukaisten ehdotettujen yhteisön tärkeinä pitämien alueiden (joita jäsenvaltiot ovat ehdottaneet mutta joita ei vielä ole sisällytetty komission hyväksymien yhteisön tärkeinä pitämien alueiden viralliseen luetteloon) osalta, jäsenvaltiot ovat velvollisia toimimaan tavalla, joka ei vaaranna direktiivin tavoitteita, ja niin ollen varmistamaan, että tarvittavin toimenpitein estetään ehdotettujen alueiden tilan huonontuminen.

Monte Tifata -vuori (IT8010016) on direktiivin 92/43/ETY mukaisesti ehdotettu yhteisön tärkeänä pitämä alue. Sen vuoksi siihen sovelletaan edellä mainittua velvoitetta.

Koska komissio ei tunne kysyjän edellä mainitsemaa erityistapausta, se ryhtyy asianmukaisiin toimiin asiaa koskevien yksityiskohtaisten tietojen saamiseksi.

Jos komissio saa tietoonsa, että kyseisessä tapauksessa rikotaan yhteisön lainsäädäntöä, se toteuttaa EY:n perustamissopimuksen valvojan ominaisuudessa kaikki tarvittavat toimenpiteet, mukaan lukien perustamissopimuksen 226 artiklan mukaiset rikkomista koskevat menettelyt, voidakseen varmistaa, että yhteisön oikeutta noudatetaan.